26 जून को दिन के समय पदयात्रा देवदरबार के एक मुदिर में रुकी, जहां के महंथ बलदेवनाथ बापू लोहाणा ठक्कर बिरादरी के धार्मिक गुरू हैं और उनके पांच सौ अनुयायी सीमा पार रहते हैं. अक्टूबर 2017 में बलदेवनाथ बापू पहली बार पाकिस्तान गए व एक माह सलेमकोट, हैदराबाद व करांची में रहे. उन्हें वहां जो चंदा मिला, उससे सलेमकोट में एक अस्पताल निर्माण शुरू किया है. उन्होंने पूछने पर यह भी बताया कि अपने एक माह के प्रवास के दौरान न तो उन्हें किसी ने इस बात की शिकायत की कि पाकिस्तान में हिंदुओं का बलात इस्लाम में धर्म परिवर्तन करा दिया जाता है और न ही कोई मंदिर तोड़े जाने की कोई शिकायत उन्हें मिली. उन्होंने यह भी खुलासा किया कि पाकिस्तान में ऐसी चर्चा है कि 2020 या 2022 तक सुईगाम-नगरपारकर मार्ग चलने लगेगा.